
VENDIM
Nr. 671, datë 12.11.2025

PËR MBYLLJEN E VEPRIMTARISË SË AKADEMISË “NEHEMIAH GATEWAY” 

[bookmark: _GoBack]Në mbështetje të nenit 100 të Kushtetutës, të shkronjës “ç”, të pikës 2, të nenit 7, dhe të pikës 1, të nenit 30, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, me propozimin e ministrit të Arsimit, Këshilli i Ministrave

VENDOSI:

1. Mbylljen e veprimtarisë së akademisë “Nehemiah Gateway”, e cila ka ushtruar veprimtarinë në qytetin e Pogradecit, me kërkesën e tij.
2. Akademia “Nehemiah Gateway” ka këto detyrime:
a) Të dorëzojë dokumentacionin ligjor, administrativ, financiar dhe akademik që disponon dhe mbi bazën e të cilit ka zhvilluar veprimtarinë e tij akademike e kërkimore-shkencore në strukturat përgjegjëse, në përputhje me kuadrin ligjor për arkivat, brenda 2 (dy) muajve nga hyrja në fuqi e këtij vendimi;
b) Të vendosë në dispozicion të Ministrisë së Arsimit çdo informacion të kërkuar deri në plotësimin e të gjitha kërkesave të parashikuara në këtë vendim;
c)  Të marrë masa që të heqë nga objekti i veprimtarisë së personit juridik fushën e arsimit të lartë dhe kërkimit shkencor.
3. Vula e akademisë “Nehemiah Gateway” asgjësohet sipas procedurave të parashikuara në kuadrin ligjor në fuqi.
4. Të gjitha shpenzimet për kryerjen e procedurave për mbylljen e akademisë “Nehemiah Gateway”, në zbatim të këtij vendimi, përballohen nga ana e institucionit jopublik të arsimit të lartë/fondacioni “Nehemiah Gateway Albania (NG Albania)”, që e përfaqëson.
5. Ngarkohen Ministria e Arsimit, Qendra Kombëtare e Biznesit, Drejtoria e Përgjithshme e Arkivave, Qendra e Shërbimeve Arsimore, Agjencia e Sigurimit të Cilësisë në Arsimin e Lartë dhe akademia “Nehemiah Gateway”/fondacioni “Nehemiah Gateway Albania (NG Albania)” për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Belinda Balluku

